《沈银台大朴园》
明代·王世贞

隐侯赋郊居，有圃非远而。春至百卉芬，珍木郁参差。

畴为当心者，名朴了不奇。直上三百尺，旁樛千万枝。

雨雪避弥漫，日月为蔽亏。上覆柴桑庐，下荫中散池。

微风荡浮萍，莹作青琉璃。时时手一编，骄旸我何知。

返照自西来，胡床与俱移。柽柳不盈把，樵采来相欺。

豫章甫蔽牛，匠石已见窥。人命故匪长，巧者复凿之。

请以庄生社，咏为大朴辞。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。